**Beszámoló a HAT-17-01-2017-0036 azonosítójú Tiszán innen, Dunán túl ….Határtalanul! Délvidéken pályázat megvalósításáról**

Kísérő pedagógusok: /pályázati elszámolásban díjazottak/ Sallay Orsolya (Kazinczy Tagiskola)

 Molnár Zsuzsanna (Károlyi Tagiskola)

 Kocsis Barbara (Pusztavám)

 Továbbá: Mosbergerné Krekó Szilvia (Pusztavám)

Projektvezető: Horváth István Attiláné (Kazinczy Tagiskola)

A kollégák a tanév folyamán elektronikus levelezéssel, illetve telefonos kapcsolatban egyeztették az előkészítési feladatokat: kirándulás Budapestre az MTA Látogató Központba, előkészítő órák szervezése, szülők tájékoztatása, biztosítás megkötése, kapcsolattartás a Talabor Utazási Irodával.

2018. 06. 06-án kora reggeli órákban indult a három tagiskola szerbiai célja felé. A kényelmes buszozás és gyors határátlépésután a kora délutáni órákban érkeztünk Magyarkanizsára, ahol Link Majer Krisztina idegenvezetővel is összeismerkedtünk. A város parkjaiban sétálva a nevezetes szülöttek szobrait tekintettük meg. A Tiszavirág szobornál közös fotót készítettünk.

Következő állomásunk Zenta volt, ahol a szecessziós Városháza épületében megtekintettük a Zentai csata emlékkiállítást, felkapaszkodtunk a Kilátó-toronyba. Leróttuk kegyeltünket a Tisza-parton álló emlékműnél.

Rövid buszozás után Ada partjában sétálgattunk, majd Péterréve katolikus templomában hallgattuk meg a hely történetének különleges eseményeit. A ma már ritkaság számba menő kézi vontatású tiszai komppal átkeltünk a Bánáti oldalra. Visszafelé kompozva gyönyörködhettünk a kérészek vízi táncában.

Törökbecsére érkezésünk után ízletes vacsorát fogyasztottunk, majd elfoglaltuk szálláshelyünket.

A nap zárásaként közös beszélgetéssel elevenítettük fel élményeinket. Közösségépítő játékok után felügyeltük a diákok pihenését.

Kirándulásunk 2. napján Törökbecse történelmét, nevezetességeit ismerhettük meg. Reggeli után a Művelődési Ház Helytörténeti kiállításán az 5000 éves leletek, valamint a magyarság régészeti emlékei bűvölték el a diákokat.

A délelőtt folyamán látogatást tettünk a helyi iskolába, ahol megismerhettük a magyar nyelvű oktatás helyzetét, rövid műsorral üdvözöltük vendéglátóinkat. (Kincsesbánya versekkel, Pusztavám sváb verssel, Fehérvárcsurgó tréfás, diákéletről szóló versekkel, s végül az Örökségünk dal közös eléneklésével.) A diákok által összegyűjtött könyvcsomag átadása után a fiúk barátságos focimeccsen is összemérhették erejüket.

A szemerkélő esőben csak rövid sétát tehettünk a városka Tisza-sétányán. A tájház megtekintése után megebédeltünk, majd a Thán-testvérek emlékházát látogattuk meg. A kiállítás megtekintése után kipróbálhattuk az Interaktív játszóház berendezéseit, bővíthettük fizikai, kémiai, biológiai ismereteinket is.

Késő délután a József nádor csatorna zsilipjét néztük meg, felfrissítettük a közlekedőedényekről és az Eiffel-cégről tanult információkat. Ezután Csúrogra utaztunk, ahol a II. világháború végi partizán retorziók áldozatainak megindító emlékművénél csendes főhajtással emlékeztünk az ártatlanul elhunytakra.

Szállásunkra visszatérve, még sokáig beszélgettünk a háborúk borzalmairól, a megbékélés fontosságáról.

Harmadik nap hosszabb út után értünk Újvidékre. A Belvárosban sétálva megtekintettük a Városházát, a Mária templomot és az ortodox templomot. Idegenvezetőnk felhívta a figyelmet a két vallás különbözőségére, azonosságaira. A gyerekek rövid szabad idejükben emléktárgyakat vásárolgatva német nyelvtudásukat is kamatoztathatták.

A délután folyamán átsétáltunk a Duna-hídon, s fellépcsőztünk Péterváradra. Kiselőadást tartottunk a középkori várépítészetről, a vár jelentőségéról. A Bolond óra legendáját is érdekesnek tartották a gyerekek.

Vacsora után közös beszélgetéssel, énekléssel zártuk az estét.

Június 9-én, utolsó napunkon hosszú út várt ránk. Miután szállásadóinktól búcsút vettünk, utunkat Újlak felé vettük. Elgémberedett lábainknak jót tett a több mint 300 lépcsőfok megmászása, mire felértünk a Kapisztrán János szarkofágját őrző templomhoz.

Ebéd után Vukovárra utaztunk, ahol koszorút helyeztünk el a polgárháború áldozatainak emlékművénél. Szomorúan szembesültünk a közelmúlt véres eseményeinek nyomaival.

Tompánál átlépve a határt, éjfélre értünk haza. A diákokat épségben, egészségesen adtuk át szüleiknek.

Június 12-én tartottuk értékelő óránkat: kiállítást készítettünk az ajándéktárgyakból, közösen megnéztük a készített fotókat, mindenki elmesélte egy-egy kedves élményét.

A gyerekek, szülők visszajelzései alapján élményekkel gazdagodva, erősebb közösség érkezett vissza. A három tagiskola diákjai között barátságot kötődtek, a diákok érdeklőbbek lettek a Délvidék eseményei, hírei után.

Köszönjük a pályázat kiíróinak, és fenntartónknak a lehetőséget, hogy élményekkel, érzelmekkel gazdagodhattak diákjaink.

A készült fényképeket iskolánk facebook-oldalán tekinthetik meg.

Kincsesbánya, 2018. 07. 02.

Horváth István Attiláné

projektvezető/osztályfőnök